Rijeka, 2. studenog 2020.g.

**OBJAVA ZA MEDIJE**

**U SKLOPU IZLOŽBE *51000 BALTHAZARGRAD***

**ZAPOČELE BESPLATNE RDIONICE ZA DJECU**

**U sklopu izložbe *51000 Balthazargrad* koja je kao dio programa Rijeke 2020 - Europske prijestolnice kulture postavljena u Muzeju moderne i suvremene umjetnosti u Rijeci, proteklog je vikenda održana prva u nizu besplatnih radionica za djecu, pod nazivom *SOYBOT - radionica čudovišta.***

**Na dvodnevnoj radionici s članovima austrijskog mikro-izdavačkog studija** **Soybot** polaznici su se upustili **u avanturu crtanja i stvaranja čudovišta začudnih boja i oblika**, najprije ih tražeći u izložbenom postavu i **inspirirajući se likovima iz Balthazargrada**.

Slijedilo je upoznavanje s metodom **risotiska i raznim dizajniranim uzorcima** koje su umjetnici Soybota pripremili. Polaznici su zatim **kroz crtež i tehniku kolaža risoprint uzoraka kreirali čudovišta i pridavali im razne osobine, što se kasnije pretočilo u karte, maske i publikaciju**.

**Soybot** je mikro izdavački i riso-printing studio sa sjedištem u Beču. Njihova senzibilizacija prema nezavisnom izdavaštvu, grafici, ilustraciji, tipografiji, stripu, animaciji i poeziji povezala ih je već tijekom zajedničkog studija u Beču. Soybot djeluje kroz različite medije i objedinjuje više disciplina u tisku, a ovaj se program ostvario uz financijsku potporu **Austrijskog kulturnog foruma**.

**Ove subote radionica o svijetu boja i pigmenata – prijave obavezne**

**U subotu 7. studenog 2020.g. od 10.00 do 13.00 sati u MMSU-u će se održati besplatna radionica *Kolorflorista***, prva u ciklusu radionica pod nazivom ***Laboratorij boja***, koju će kao dio edukativnog programa izložbe *51000 Balthazargrad* voditi **Paprat Kolektiv**. **Radionice su to na kojima će se djeca, uz poštovanje svih epidemioloških mjera, putem različitih eksperimenata upoznati sa svijetom boja i pigmenata, posebice onih koje se mogu pronaći u prirodi.**

Radionica *Kolorflorista* namijenjena je uzrastu **od 11 do 14 godina**, a zbog ograničenog broja sudionika **potrebno je prijaviti sudjelovanje putem e-maila:** [**balthazargrad@mmsu.hr**](file:///C:\Users\stojiljkovic_lena\Desktop\balthazargrad@mmsu.hr).

Za vrijeme radionice, ambijent muzeja će se pretvoriti u **mali kemijski laboratorij gdje se otkriva cijeli spektar nevidljivih boja i tonova koje krije svakodnevna flora, uz malo priručne kemije**. Osim toga, na radionici će polaznici imati priliku naučiti **kako manipulirati bojama ili saznati kako dobiti željenu prirodnu boju koju je moguće koristiti u hrani i piću**.

Radionicu će voditi **Maja Subotić Šušak** iz Paprat kolektiva, magistrirana dizajnerica s fokusom na zeleni dizajn te **Tea Huten**, biolog.

**Paprat Kolektiv** 2017. osnivaju Iva Peručić i Maja Subotić Šušak, kao osnovu za slobodno djelovanje u sferi umjetnosti, održive arhitekture, dizajna i aktivizma. Usredotočene su na projekte koji istražuju temu održivog društva u širem smislu — od međuodnosa unutar samog društva do odnosa društva i prirodnog okoliša.

**Izložba *51000 Balthazaargrad* izaziva ogroman interes publike**

Podsjetimo, izložba ***51000 Balthazargrad***, u produkciji **RIJEKE 2020** i **MMSU-a**, postavljena je **do 23. siječnja 2021.g. u Muzeju moderne i suvremene umjetnosti u Rijeci**.

**Izložba koja izaziva ogroman interes publike,** **najveća je izložba programskog pravca Dječja kuća, Europske prijestolnice kulture**, a njen je naziv inspiriran činjenicom da je upravo Rijeka svojim izgledom i atmosferom poslužila Zlatku Boureku kao inspiracija za crtanje Balthazargrada u kojem dobri profesor živi i smišlja svoje izume. Izložba na **atraktivan, zabavan i interaktivan način priča priču o nastanku profesora Balthazara, o mnogim slojevima koji se otkrivaju gledanjem njegovih dogodovština, ali i o važnosti ovog animiranog serijala u kontekstu vremena u kojem živimo**.

Izložba se može pogledati u radno vrijeme MMSU-a - **od utorka do petka od 12 do 19 sati, a subotom i nedjeljom od 10 do 17 sati**,dok je ponedjeljkom i praznikom zatvorena.   
Ulaznice se kupuju na info pultu pri dolasku u muzej, a rezervacija pojedinačnih ulaznica nije potrebna.

Cijena ulaznice za izložbu je **30 kuna, a pravo na besplatni ulaz imaju djeca do 7 godina, nezaposleni i umirovljenici** uz predočenje dokumenta. **Djeca i mladi do 18 godina, studenti i članovi strukovnih udruga i organizacija ostvaruju popust** pa za njih ulaznica košta 20 kuna uz predočenje važećih studentskih odnosno strukovnih iskaznica.

Ulaznice se rezerviraju samo u slučaju dolaska grupe (10-20 osoba), za stručna vodstva, prijave na radionice ili posjete školskih grupa. Sve informacije, rezervacije i prijave primaju se na e-mail: [balthazargrad@mmsu.hr](mailto:balthazargrad@mmsu.hr).

**Posjeti izložbi moguć je uz poštivanje svih važećih mjera za sprječavanje zaraze bolešću COVID-19. Svi se posjetitelji pozivaju na poštivanje mjera: pojačanu osobnu higijenu, fizičku udaljenost te ispravno nošenje zaštitnih maski za lice. Ne preporučuje se dolazak osobama starije životne dobi ili oboljelima od kroničnih bolesti.**

Sponzorski su izložbu podržali: **SPAR Hrvatska**, **dm - drogerie markt d.o.o.**, **TOWER CENTER RIJEKA** i **Algida**.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42